b'\n_START_ARTICLE_\nVabaduse t\xc3\xa4nav (Rakvere)\n_START_PARAGRAPH_\nVabaduse t\xc3\xa4nav on t\xc3\xa4nav Rakveres._NEWLINE_Ta asub linna keskosas, eraldades \xc3\x95petaja Heinamaa ja Lepiku linnaosasid Seminari linnaosast ning ulatub linnametsa l\xc3\xa4bides linna l\xc3\xb5unaosas Linnuriigini. Alguse saab t\xc3\xa4nav Vabaduse platsilt, l\xc3\xb5una suunas on ristuvateks t\xc3\xa4navateks on Lembitu, Kungla, Vee, Karja, Piiri, Saueaugu, L\xc3\xb5una p\xc3\xb5ik, Lilleoru ja Linnu tee. T\xc3\xa4nav on Rakvere pikim \xe2\x80\x93 1916 meetrit._NEWLINE_Nimesid on olnud t\xc3\xa4naval mitu: algselt Suur-P\xc3\xb5llu, aastast 1927 Vabaduse, N.Liidu ajal Viktor Kingissepa ja n\xc3\xbc\xc3\xbcd taas Vabaduse._NEWLINE_Vabaduse ja Karja t\xc3\xa4navate nurgal paiknes Vana surnuaed, mis rajati 1777. aastal linna ja kihelkonna eestlaste matusepaigana. T\xc3\xb5en\xc3\xa4oliselt puhkab siin ka F. R. Kreutzwaldi isa Juhan aastast 1832. Otsus surnuaed sulgeda tehti 1933. aastal, kuid viimaseid surnuid maeti veel p\xc3\xa4rast Teist maailmas\xc3\xb5da._NEWLINE_Vabaduse tn 1 Rakvere G\xc3\xbcmnaasiumi hoone on funktsionalistliku kooliarhitektuuri ja siin \xc3\xb5ppinud arhitekt Alar Kotli s\xc3\xb5jaeelse loomingu ilmekamaid n\xc3\xa4iteid. Hoone ehitati 1936\xe2\x80\x931938, olles esimene koolihoone Eestis, kus aula ja v\xc3\xb5imla paiknesid eraldi.'